ÚRAD VLÁDY SLOVENSKEJ REPUBLIKY
               Sekcia vládnej legislatívy

                                                                                                         Na rokovanie vlády SR
                                                                                                         dňa  16. septembra  2003
                                                                                                         K materiálu č. 8476/2003
                                                                                                         K bodu č.  13

S T A N O V I S K O

k návrhu na uzavretie a ratifikáciu Zmluvy medzi Slovenskou republikou a Maďarskou republikou o hraničnom vybavovaní  v cestnej, železničnej a vodnej doprave

I.

     Návrh na uzavretie a ratifikáciu Zmluvy medzi Slovenskou republikou a Maďarskou republikou o hraničnom vybavovaní  v cestnej, železničnej a vodnej doprave predkladá na rokovanie vlády Slovenskej republiky minister vnútra Slovenskej republiky Vladimír Palko.

II.

     Účelom dohody je uľahčiť a urýchliť hraničné vybavovanie cestujúcich a tovaru až do vstupu SR a MR k Schengenskej dohode, na základe ktorej budú hraničné kontroly zrušené.

III.

     Uvedená zmluva je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb a pred jej ratifikáciou je potrebný súhlas Národnej rady Slovenskej republiky podľa čl. 7 ods. 4 Ústavy SR. Na jej vykonanie nie je potrebný zákon a podľa čl. 7 ods. 5 Ústavy SR má prednosť pred zákonmi.

       Legislatívna rada vlády Slovenskej republiky prerokovala predložený návrh na uzavretie a ratifikáciu Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave na svojom zasadaní dňa 27. mája 2003 a odporučila ho vláde Slovenskej republiky s piatimi pripomienkami schváliť.

        Pripomienky Legislatívnej rady vlády SR boli zapracované a takto upravený materiál bol predložený na rokovanie vlády Slovenskej republiky dňa 11. júna 2003. Vláda Slovenskej republiky predložený návrh schválila s pripomienkou, ktorá sa týkala doplnenia textu zmluvy v čl. 31 o slová "vo vzájomných vzťahoch medzi Slovenskou republikou a Maďarskou republikou". Predkladatel pripomienku vlády zapracoval do zmluvy a následne požiadal o súhlas aj maďarskú stranu. Maďarská strana rozšírenie textu zmluvy odmietla a požiadala, aby čl. 31 ostal v nezmenenom znení s odôvodnením, že vzhľadom na neexistenciu spoločnej hranice medzi MR a ČR nie je ČR nástupníckym štátom pôvodnej zmluvy. Maďarská strana pritom vychádzala z Viedenského dohovoru o sukcesii štátov vo vzťahu k zmluvám (Viedeň, 23. august 1978), ktorý bol publikovaný v Zbierke zákonov SR  ako Oznámenie MZV SR pod č. 33/2001 Z.z.

IV.

     Sekcia vládnej legislatívy Úradu vlády Slovenskej republiky s odvolaním sa na uvedené skutočnosti odporúča vláde Slovenskej republiky návrh na uzavretie a ratifikáciu  Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave    v predloženom znení schváliť.

V Bratislave 12. septembra 2003
Vypracoval: Pavel  K a n k a

                                                                                  Štefan  G r m a n
                                                                                  generálny riaditeľ
                                                                             Sekcie vládnej legislatívy